Epic Games

Epic Games (taip pat žinoma kaip Epic; anksčiau – kaip Epic MegaGames) – Keryje, Šiaurės Karolinoje, įkurta amerikiečių bendrovė, kurianti kompiuterinius žaidimus. Įmonė labiausiai žinoma savo sukurtomis žaidimų serijomis „Unreal“ ir „Gears of War“, taip pat žaidimu „Fortnite“ bei „Unreal Engine“ žaidimo varikliu. Senesni jos išleisti žaidimai, skirti DOS ir Windows sistemoms. Tai yra pagrindinė bendrovė, į kurią įeina „Chair Entertainment“, „People Can Fly“ ir „Titan Studios“ kompanijos. Kompanijos filialų yra Šanchajuje, Tokijuje ir Korėjoje.

Istorija 

1991 m. įmonė buvo įkurta Timo Svynio Rokvilyje, Merilande, JAV, pavadinimu „Potomac Computer Systems“. Tais pačiais metais bendrovė išleido pirmąjį produktą – „ZZT“. Vėliau įmonė pakeitė pavadinimą į „Epic MegaGames“ ir išleido dar keletą shareware tipo žaidimų, tokių kaip „Epic Pinball“, „Brix“, „Jill of the Jungle“, „Jazz Jackrabbit“ ir „One Must Fall: 2097“. Tuo metu „Epic“ taip pat leido žaidimus, kurtus kitų kompanijų, tokių kaip „Safari Software“. Bei kitų kompanijų kurtus „XLand’s Robbo“, „Heartlight“, „Electro Man“ ir „Zone 66“.

1993 m. išleido platformer tipo žaidimą „Xargon“. Žaidimas savo savybėmis primena „Super Mario Bros.“.

1997 m. „Epic Games“ visiškai įsigijo „Safari Software“ ir jai priklausė keli tos kompanijos kurti žaidimai, taip pat ir vėliau pasirodę žaidimai.

1998 m. „Epic MegaGames“ išleido „Unreal“, 3D pirmojo asmens šaudyklę, kuri vėliau tapo žaidimų serija. Kompanija pradėjo teikti Unreal Engine licenciją kitoms žaidimų kūrimo kompanijoms.

1999 m. bendrovė tapo „Epic Games“. Būstinę iš Rokvilio perkėlė į Kerį, Šiaurės Karolinoje.

2006 m. „Epic“ išleido bestselerį „Gears of War“, skirtą Xbox 360 ir AK, bei baigė kurti „Unreal Tournament 3“, skirtą AK, PS3 ir Xbox 360.

2007 m. rugpjūčio 20 d. kompanija įsigijo lenkų kompanijos „People Can Fly“ akcijų.

2008 m. gegužės 20 d. „Epic Games“ įsigijo „Chair Entertainment“, ir 2009-ųjų vasarą Xbox Live Arcade internetinėje parduotuvėje išleido „Shadow Complex“. 2008 m. lapkričio 7 d. pasirodė „Gears of War 2“, kuriame tęsiasi žmonijos ir Goduolių ordos () grumtynės.

Kompanija įkūrė filialus Šanchajuje pavadinimu „Epic Games China“, Seule (Pietų Korėja) pavadinimu „Epic Games Korea“ ir Tokijuje pavadinimu „Epic Games Japan“.

2010 m. „Epic“ dirbo prie iOS platformai skirto „Infinity Blade“ žaidimo, kuris buvo išleistas tų pačių metų gruodžio 9 d. 2011 m. įmonė išleido „Gears of War 3“ bei uždarė „Titan Studios“ padalinį.

2012 m. birželį įmonė atidarė naują studiją „Epic Games Baltimore“, o po mėnesio nedidelę dalį „Epic“ akcijų įsigijo Kinijos investicijų bendrovė „Tencent Holdings“.

Apdovanojimai 
„Gears of War“ sėkmė kompanijai pelnė IGN „Geriausios Xbox 360 žaidimų kūrimo kompanijos“, oficialaus Xbox žurnalo „Geriausios metų žaidimų kūrimo kompanijos“ ir „Metų studijos“, ir Spike TV „Metų studijos“ apdovanojimus.

Unreal Engine 

„Epic“ yra keturių vienų sėkmingiausių grafinių žaidimų variklių savininkė. Kiekvienas Unreal variklis turi visas grafines vaizdavimo, garso apdorojimo funkcijas ir kt. Visa tai galima pritaikyti pagal kiekvieno poreikius, todėl žaidimų kūrėjams nereikia kurti savų variklių. Šiuo metu sukurti varikliai: Unreal Engine, Unreal Engine 2 (įtraukiant ir 2.5 bei 2.X versijas), Unreal Engine 3 bei Unreal Engine 4.

Epic Games Store 
2018 m. gruodžio 4 d. „Epic“ pranešė apie internetinės žaidimų parduotuvės „Epic Games Store“ įsteigimą. Parduotuvės veikla pradėta prabėgus kelioms dienoms, kartu su jos pristatymu The Game Awards 2018 apdovanojimuose. Skirtingai nuo „Valve Steam“, kuri pasisavina 30 % pajamų (30/70 susitarimas dėl pajamų paskirstymo) nuo žaidimo pardavimų, „Epic Game Store“ teims 12 %, o „Unreal Engine“ varikliu kurtiems žaidimams pasisavinamų pajamų dalis dar sumažės 5 %, tikintis, jog tokios mažesnės pajamų pasidalijimo sutartys pritrauks žaidimų kūrėjus platinti žaidimus per šią platformą.

Šaltiniai

Nuorodos 
 „Epic Games“ oficiali svetainė (anglų k.)
 „Epic Games“ „Unreal Engine“ svetainė  (anglų k.)
 „Epic Games Store“ svetainė (anglų k.)

Kompiuterinių žaidimų kūrėjai
JAV kompiuterinių žaidimų įmonės